विलायत पोर्टलः अमरीका के विदेश मंत्री ने कहा है कि ईरान के विरुद्ध प्रतिबंधों का कोई लाभ नहीं है और सबसे कड़े प्रतिबंध भी ईरान को परमाणु तकनीक के विकास से नहीं रोक सके। जॉन केरी ने बुधवार को फ़िलाडेलफ़िया में संविधान के राष्ट्रीय केंद्र में भाषण करते हुए परमाणु उद्योग में ईरान की प्रगतियों का उल्लेख किया और कहा कि ईरानी पहले ही संपूर्ण परमाणु ईंधन चक्र की तकनीक प्राप्त कर चुके हैं। उन्होंने अमरीका के अनेक परमाणु वैज्ञानिकों द्वारा ईरान व गुट पांच धन एक के बीच होने वाली सहमति के समर्थन को तकनीकी दृष्टि से इस सहमति के सही होने का चिन्ह बताया और कहा कि ईरान, पहले से ही जेनेवा समझौते की भूमिका में अपने सभी वचनों का पालन कर रहा है। अमरीका के विदेश मंत्री ने इसी तरह परमाणु सहमति को रद्द किए जाने के दुष्परिणामों की तरफ़ इशारा करते हुए कहा कि अगर इस समझौते को रद्द कर दिया गया तो ईरान के विरुद्ध प्रतिबंधों की व्यवस्था धराशाई होने लगेगी और अन्य देश प्रतिबंधों के क्रियान्वयन में अमरीका का साथ नहीं देंगे। ज्ञात रहे कि अमरीकी कांग्रेस अगले सप्ताह ईरान व गुट पांच धन एक के बीच होने वाली सहमति पर मतदान कराएगी। रिपब्लिकंस इस सहमति के विरुद्ध हैं लेकिन अमरीकी राष्ट्रपति ने कहा है कि अगर कांग्रेस ने इस सहमति के ख़िलाफ़ मतदान किया तो वे उसे वीटो कर देंगे।